Vie de Saint Alexis

   Bons fut li siecles al tens ancďenor,
quer feit i ert e justise et amor,
si ert credance, dont or n´i at nul prot ;
toz est mudez, perdude at sa color,
ja mais n´iert tels com fut as ancessors.
   Al tens Noë et al tens Abraam
et al David cui deus par amat tant
bons fut li siecles, ja mais n´iert si vaillanz.
vielz est e frailes, tot s´en vait declinant,
si´st empeiriez, toz biens vait remanant.
   Puis icel tens que deus nos vint salver,
nostre ancessor ourent crestďentet,
si fut uns sire de rome la citet ;
riches hom fut de grant nobilitet ;
por çol vos di d´un suen fil vueil parler.
   Eufemiiens (ensi out nom li pedre)
cons fut de Rome del mielz qui donc i eret ;
sour toz ses pers l´amat li emperedre,
donc prist moillier vaillant et onorede
des mielz gentilz de tote la contrede.
   Puis converserent ensemble longement,
qued enfant n´ourent, peiset lor en fortment ;
deu en apelent andoi parfitement ;
´e! reis celstes, par ton comandement
enfant nos done qui seit a ton talent´.
   Tant li preierent par grant umilitet,
que la moillier donat feconditet :
un fil lor donet, si l´en sourent bon gref.
de saint batesme l´ont fait regenerer,
bel nom li metent solonc crestďentet.
   Batisiez fut, si out nom Alexis.
qui l´out portet volentiers le nodrit.
puis li bons pedre ad escole le mist ;
tant aprist letres que bien en fut guarniz.
puis vait li enfes l´emperedor servir.
   Quant veit li pedre que mais n´avrat enfant
mais que cel sol cui il par amat tant,
donc se porpenset del siecle ad en avant :
or vuelt que prenget moillier a son vivant ;
donc li achatet filie adun noble franc.
   Fut la pulcele de molt balt parentet,
filie ad un conte de Rome la citet ;
n´at plus enfant, lei vuelt molt onorer.
ensemble en vont li doi pedre parler ;
lor dous enfanz vuelent faire assembler.
   Noment le terme de lor assemblement :
quant vint al faire, donc le font gentement.
danz Alexis l´esposat belement,